L'article 103 de l'Estatut d'autonomia de Catalunya reconeix la competència normativa, executiva i de gestió de la Generalitat sobre el personal no judicial al servei de l'Administració de justícia, dins el respecte a l'estatut jurídic d'aquest personal establert a la Llei orgànica del poder judicial.
Aquesta competència inclou, entre d'altres, la regulació del règim disciplinari (art. 103.1. k ) i l'exercici de la potestat disciplinària i la imposició de sancions (art. 103.2. j ).
Mitjançant el Reial decret 441/1996, d'1 de març, es van traspassar de l'Administració de l'Estat a la Generalitat de Catalunya les funcions i els serveis en matèria de mitjans personals al servei de l'Administració de justícia.
Actualment, les funcions relacionades amb l'Administració de justícia a Catalunya i la seva modernització corresponen al Departament de Justícia en virtut de l'article 3.10.1 del Decret 2/2016, de 13 de gener, de creació, denominació i determinació de l'àmbit de competència dels departaments de l'Administració de la Generalitat de Catalunya.
Al seu torn, de conformitat amb el Decret 278/2016, de 2 d'agost, de reestructuració del Departament de Justícia, correspon a la Secretaria de Relacions amb l'Administració de Justícia dirigir la gestió dels mitjans personals i dels recursos materials i econòmics de l'Administració de justícia a Catalunya, i a l'Àrea d'Inspecció de la dita Secretaria, aplicar el règim disciplinari del personal adscrit al servei de l'Administració de justícia.
L'article 539 de la Llei orgànica 6/1985, d'1 de juliol, del poder judicial disposa que són competents per a la incoació i tramitació d'expedients disciplinaris, i també per a la imposició de sancions dels funcionaris dels cossos inclosos en el seu àmbit d'aplicació, el Ministeri de Justícia i els òrgans que determinin les comunitats autònomes amb competències assumides, en els seus àmbits territorials respectius i respecte dels funcionaris que hi són destinats, tret de la separació del servei, que és acordada pel ministre de Justícia en tot cas.
L'article 1 del Reglament general de règim disciplinari del personal al servei de l'Administració de justícia, aprovat pel Reial decret 796/2005, d'1 de juliol, disposa que aquest Reglament té per objecte regular el règim disciplinari dels funcionaris al servei de l'Administració de justícia, sense perjudici de les disposicions complementàries que, en l'exercici de les competències reconegudes a la Llei orgànica 6/1985, d'1 de juliol, del poder judicial, dictin en matèria de règim disciplinari les comunitats autònomes que hagin rebut els traspassos de mitjans personals per al funcionament de l'Administració de justícia, disposicions que, en tot cas, han de respectar el que estableix aquest Reglament.
Els articles 15 i 20 de l'esmentat Reglament reconeixen a les comunitats autònomes que han rebut els traspassos de mitjans personals per al funcionament de l'Administració de justícia, en els respectius àmbits territorials i respecte dels funcionaris que hi estan destinats, la competència per incoar i tramitar els expedients disciplinaris, i per determinar els òrgans competents per a la imposició de sancions.
L'article 21 estableix que, en determinats supòsits, amb caràcter previ a la incoació de l'expedient disciplinari, es pugui acordar la pràctica d'una informació prèvia, que pot tenir caràcter reservat i que s'ha d'incorporar a l'expedient; i l'article 26 disposa que en l'acord d'incoació del procediment disciplinari s'ha de designar un instructor, que ha de ser un funcionari públic pertanyent a un cos o escala de grup de titulació igual o superior al de l'expedientat.
Escau, per tant, en el marc de la normativa esmentada, determinar, en l'àmbit territorial de Catalunya i en relació amb el personal al servei de l'Administració de justícia que hi està destinat, els òrgans competents per incoar i tramitar els expedients disciplinaris i per acordar la pràctica d'una informació prèvia, si escau, així com per imposar les sancions; i també, i per tal d'agilitzar-ne la tramitació i l'eficiència, sense reducció de les garanties jurídiques, determinar les persones que poden ser designades instructores d'aquests expedients disciplinaris.
Atès que el Consell General del Poder Judicial ha emès l'informe corresponent, de conformitat amb l'article 561 de la Llei orgànica del poder judicial;
D'acord amb el que estableix l'article 26. e ) de la Llei 13/2008, del 5 de novembre, de la presidència de la Generalitat i del Govern;
Per tot això, a proposta del conseller de Justícia, d'acord amb el dictamen de la Comissió Jurídica Assessora i amb la deliberació prèvia del Govern,
1.1 Aquest Decret té per objecte determinar els òrgans competents per a la incoació i tramitació d'expedients disciplinaris i també per a la imposició de sancions al personal dels cossos de metges forenses, de gestió processal i administrativa, de tramitació processal i administrativa i d'auxili judicial al servei de l'Administració de justícia a Catalunya.
Així mateix, té per objecte determinar els òrgans competents per acordar la pràctica d'una informació prèvia i les persones que poden ser nomenades instructores dels expedients disciplinaris i de les informacions prèvies.
1.2 Aquest Decret s'aplica als expedients disciplinaris que s'incoïn al personal funcionari i interí dels cossos a què fa referència l'apartat 1 i al personal funcionari en pràctiques que participi en processos de selecció per accedir als cossos esmentats.
1.3 El personal interí dels cossos a què fa referència l'apartat 1 pot incórrer en responsabilitat disciplinària en els mateixos supòsits que el personal funcionari de carrera.
El cessament en el lloc de treball no impedeix la tramitació de l'expedient disciplinari que s'hagi incoat a l'interí o interina, sempre que aquesta persona continuï formant part de les borses de personal interí.
En cas que no sigui possible el compliment de la sanció en el moment que es dicti la resolució, perquè l'interí o interina no estigui prestant serveis efectius, la sanció s'ha de fer efectiva quan sigui nomenat o nomenada de nou, llevat que hagi transcorregut el termini de prescripció.
Òrgan competent per acordar la pràctica d'una informació prèvia, per a la incoació d'expedients disciplinaris, per a l'adopció de mesures cautelars i per a la suspensió del termini màxim per resoldre el procediment
2.1 És competent per acordar la pràctica d'una informació prèvia i per a la incoació d'expedients disciplinaris al personal inclòs en l'àmbit d'aplicació d'aquest Decret el secretari o secretària general del departament competent en matèria de justícia.
2.2 És competent per acordar les mesures cautelars que estimi oportunes així com, amb la valoració prèvia de les circumstàncies que hi concorren, per acordar la suspensió del termini màxim per resoldre el procediment, l'òrgan competent per a la imposició de sancions.
L'òrgan competent per a la incoació pot acordar cautelarment, durant la tramitació de l'expedient, la suspensió provisional de funcions.
Persones instructores d'expedients disciplinaris i d'informacions prèvies
3.1 Poden ser nomenades instructores dels expedients disciplinaris les persones següents:
a) Les persones funcionàries de carrera del cos de lletrats o lletrades de l'Administració de justícia que presten serveis en l'àmbit territorial de Catalunya, amb la designació prèvia del secretari o secretària de Govern del Tribunal Superior de Justícia de Catalunya.
No pot ser nomenat instructor o instructora el lletrat o lletrada de l'Administració de justícia de l'oficina judicial o de la unitat orgànica en què presti serveis l'expedientat o expedientada.
b) Les persones funcionàries de carrera del cos de gestió processal i administrativa destinades en el mateix àmbit provincial que l'expedientat o expedientada, sempre que no prestin serveis en la mateixa unitat.
c) Les persones funcionàries de carrera de l'Administració de la Generalitat de Catalunya que presten serveis al departament competent en matèria de justícia i que pertanyin a un cos o escala de grup de titulació igual o superior al de l'expedientat o expedientada.
3.2 L'acord d'incoació de l'expedient disciplinari ha de designar la persona instructora, el qual ha de ser un funcionari o funcionària pública pertanyent a un cos o escala de grup de titulació igual o superior al de la persona expedientada.
3.3 Poden ser nomenades instructores d'informacions prèvies les persones funcionàries de carrera que presten serveis al departament competent en matèria de justícia que tinguin atribuïdes funcions inspectores o les persones o òrgans que determini l'òrgan competent per acordar la pràctica d'una informació prèvia.
3.4 No pot ser designat instructor o instructora de l'expedient disciplinari qui hagi intervingut en els tràmits d'informació prèvia.
Òrgans competents per a la imposició de sancions disciplinàries
Són òrgans competents per a la imposició de sancions disciplinàries:
a) El conseller o consellera del departament competent en matèria de justícia, per a la imposició de les sancions per faltes molt greus, tret de la separació del servei i el trasllat forçós que suposi la mobilitat del territori d'una comunitat autònoma al d'una altra amb competències assumides, que correspon acordar en tot cas al ministre de Justícia, d'acord amb el que estableix la Llei orgànica del poder judicial.
b) El secretari o secretària general del departament competent en matèria de justícia, per a la imposició de les sancions per faltes greus.
c) El secretari o secretària competent en matèria de relacions amb l'Administració de justícia, per a la imposició de les sancions per faltes lleus.
Ús de mitjans electrònics en la tramitació dels expedients disciplinaris
En les comunicacions i notificacions que es produeixin durant la tramitació dels expedients disciplinaris s'han d'utilitzar mitjans electrònics.
Aquest Decret entra en vigor al cap de vint dies de la seva publicació al Diari Oficial de la Generalitat de Catalunya.